Ära unusta küünalde põletamisel ohutust!
#000001
Käes on jälle Eestile omased pimedad sügis- ja talveõhtud. Meile meeldib neid valgustada küünlaleegiga. Küünlad loovad kodus meeldiva atmosfääri, kuid samas võib nende vale ja hooletu kasutamine põhjustada raskete tagajärgedega tulekahju. Just detsember on see aeg, kui tervelt 11% kodustest tuleõnnetustest saab alguse küünalde põletamisest. Päästeameti andmetel sai möödunud aastal hooletust küünla põletamisest alguse vähemalt 13 tulekahju. Sel aastal on küünaldest alguse saanud kaheksa tuleõnnetust. Selleks, et nautida meie poolt käsitsi hoole ja armastusega valmistatud küünlaid ohutult, soovitame järgida järgmisi küünalde põletamise ja ohutuse soovitusi.
#000002
Ära jäta kunagi põlevat küünalt järelevalveta. Alati, kui lahkud toast, kus põleb küünal, või kui lähed magama, kustuta küünal. Ole ettevaatlik ja hoolikas küünalde põletamisel magamistoas ja muudes ruumides, kus inimesed võivad magama jääda. Tuleõnnetusele reageerimisel on iga sekund oluline ja kui kedagi ei ole küünlaõnnetuse ajal läheduses, võivad tagajärjed olla rasked.
#000003
Romantilist meeleolu luues ära liialda korraga põlevate küünalde arvuga. Kaunile intiimsele õhtule võib saabuda kurb jätk, kuna toa kohta liiga suur kogus korraga põlevaid küünlaid võib tarbida ära enamuse ruumis leiduvast hapnikust ja täita ruumi süsihappegaasiga. Süsihappegaas on värvitu ja lõhnatu raske gaas, mis koguneb põranda lähedale ja mille suures koguses sisse hingamine lõpeb surmaga.
#000004
Hoia küünalt laste ja loomade eest. Lapsed ja loomad ei tea ega taju põleva küünlaga kaasnevaid ohtusid, mistõttu võivad nad tekitada endale mänguhoos kehavigastusi või põhjustada tulekahju.
#000005
Hoia küünal eemal süttivatest esemetest. Küünalde põletamisel jälgi, et süttivad esemed (kardinad, sisustuselemendid, mööbel jms) oleksid küünlast ja selle leegist piisavalt kaugel (30+ cm). Kindlasti paiguta küünal püstloodis mittesüttivale alusele, millelt see ei saa maha kukkuda. Seejuures jälgi, et sa paigutaksid ka küünlaaluse stabiilsele ja tasasele pinnale. Mitme küünla põletamisel jälgi lisaks eeltoodule ka seda, et küünlad ei oleks üksteisele liiga lähedal. Soovitatav on hoida küünalde vahel vähemalt 10 cm vahekaugust.
#000006
Küünla süütamisel ole ettevaatlik. Jälgi, et sinu juuksed, riided oleksid leegist eemal. Ära põleta küünalt lõpuni – kustuta see enne, kui leek jõuab küünlajalale või alusele liiga lähedale. Küünal on soovitatav kustutada, kui selle lõpuni põlemiseni on jäänud umbes 2-3 cm. Klaasis oleva küünla korral tuleks küünal kustutada, kui küünalt on järele jäänud umbes 1 cm.
#000007
Kuigi paljudele meeldib omapärase lõhna tõttu küünalt kustutada leeki ära puhudes, on soovitatav kasutada küünla kustutamiseks spetsiaalset küünlakustutajat. Nii ei puhu saa küünla pealt ära vaha ega võimalikke hõõguvaid tahma- või tahiosakesi. Küünlakustutaja takistab leegile hapniku juurdevoolu ja leek kustub rahulikult. Kindlasti ei tohi küünalt kustutada veega, sest külma vee lisamisel kuumale vahale võib see pritsida laiali ja põhjustada põletusi.
#000008
Kuna mõned küünlad võivad oma eriomaduste, nt erikuju tõttu kalduda voolamisele, siis on kasulik paigutada nende alla kõrgema servaga alus, mis ei lase vahal laiali voolata. Väldi voolava vaha sattumist elektrijuhtmetele, pistikupesadesse, elektroonikaseadmetesse, küttekehadele jms kohtadesse, kus võib tekkida lühis või kuuma vaha auru plahvatus.
#000009
Kui siiski on juhtunud halvim ja tuli on lahti, siis ära püüa põlevat vaha kustutada veega. Vesi kannab vaha laiali ja tulekahju levib veel kiiremini. Kustuta põlevat vaha nt leeki tekiga summutades. Kui endal ei õnnestu põlengu üle kontrolli saavutada, siis helista 112 ja püüa päästjate tulekuni lapsed, loomad, eakad, puudega inimesed jt juhtida ruumidest välja. Väldi paanikat! Ära ava aknaid ja uksi! Ära mängi kangelast ja oota päästjaid!
#000010